TWZ มั่นใจรายได้ปี 59 โตตามเป้าที่ 5 พันลบ.จากแรงส่งยอดขายครึ่งปีแรก
TWZ มั่นใจรายได้ปี 59 โตตามเป้าที่ 5 พันลบ.จากแรงส่งยอดขายครึ่งปีแรก
21 มิ.ย. 2559

นางปิยะนุช รังคสิริ กรรมการผู้จัดการ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ  เปิดเผยว่า หลังจากผลการดำเนินงานในไตรมาสแรกของปี 59 บริษัทฯ สามารถสร้างรายได้จากการขายได้สูงถึง 955 ล้านบาท
โดยมีกำไรสุทธิ 75.47 ล้านบาท ซึ่งรายได้ส่วนหนึ่งมาจากการขายสินค้าล็อตใหญ่ให้กับผู้ให้บริการเครือข่ายโทรศัพท์เคลื่อนที่รายใหญ่ (โอเปอเรเตอร์) ทำให้บริษัทฯ มั่นใจว่า รายได้ตลอดทั้งปี 59 จะสามารถเติบโตได้ตามเป้าหมายที่ 5,000 ล้านบาท โดยมีแรงส่งจากยอดขายสินค้าในช่วงครึ่งปีแรก เนื่องจากสินค้าที่ส่งให้กับโอเปอเรเตอร์ ยังมีการรับรู้รายได้ต่อเนื่องในไตรมาสที่ 2
“ปีนี้เป็นปีพิเศษของ TWZ  ทั้งจากการเติบโตของธุรกิจสื่อสารโทรคมนาคม การขยายเครือข่าย 4G และการแข่งขันของผู้ประกอบการ ซึ่งส่งผลดีกับเรา โดยแรงส่งจะต่อเนื่องตลอดครึ่งแรกของปีนี้” นางปิยะนุช กล่าว
โดยนอกจากรายได้ของการขายสินค้าโทรศัพท์มือถือแล้ว TWZ ยังมียอดขายที่รับรู้อย่างมีนัยสำคัญมากขึ้นในสินค้าหมวดอุปกรณ์เสริม เพราะ TWZ จะส่งอุปกรณ์เสริมที่มีคุณภาพสูงเข้าสู่ตลาดมากขึ้น รวมถึงรายได้จากการให้บริการแอพพลิเคชั่น  “อีซี การ์ด”  ซึ่งเป็นแอพพลิเคชั่นที่ทำหน้าที่เป็นกระเป๋าสตางค์ออนไลน์  “อี-มันนี่” (E-Money) ที่พัฒนาร่วมกับบริษัท ไอพี เพย์เมนท์ โซลูชั่น จำกัด หรือ IPPS ผู้ให้บริการชำระเงินออนไลน์ “เพย์ฟอร์ยู”  เพื่อผู้บริโภคสามารถเข้าถึงการจับจ่ายใช้สอยสินค้าและบริการได้สะดวกขึ้น ก็เป็นไปตามเป้าหมายที่วางไว้
ในส่วนของโครงการอสังหาริมทรัพย์ ก็มีความคืบหน้า โดยโครงการเดอะ เพเซอร์ พัทยา ซึ่งเป็นโครงการภายใต้การดูแลของ TWZ  มียอดขายโครงการแล้วกว่า 50% คาดว่าจะขายหมดและรับรู้รายได้ทั้งหมดภายในปี 60 ขณะที่โครงการในส่วนของบริษัท ปิยะชาติ จำกัด  ที่ TWZ ถือหุ้น 100%  ก็เตรียมที่จะเดินหน้าโครงการใหม่ทั้งเดอะ เพเซอร์ ระยอง มูลค่าโครงการ 700 ล้านบาท , เดอะ เพเซอร์ เขาใหญ่ มูลค่าโครงการ 1,200 ล้านบาท รวมทั้งมีแผนที่จะขยายโครงการคอนโดมิเนียมทั้งในกรุงเทพฯและเมืองใหญ่ๆ อย่างต่อเนื่อง